# สัญญาสินเชื่ออเนกประสงค์ ประเภทไม่มีหลักประกัน สำหรับพนักงาน ttb

ข้าพเจ้าผู้ลงลายมือชื่อซึ่งต่อไปนี้จะเรียกว่า “ผู้กู้” ขอทำสัญญาสินเชื่ออเนกประสงค์ ประเภทไม่มีหลักประกัน สำหรับพนักงาน ttbฉบับนี้ให้ไว้แก่ธนาคารทหารไทยธนชาต จำกัด (มหาชน) ซึ่งต่อไปนี้จะเรียกว่า “ธนาคาร” โดยผู้กู้ตกลงปฏิบัติตามข้อกำหนดและเงื่อนไขสัญญาสินเชื่ออเนกประสงค์ประเภทไม่มีหลักประกัน สำหรับพนักงาน ttb ดังมีรายละเอียดต่อไปนี้

**1. สินเชื่อ**

1.1 ธนาคารตกลงให้กู้ และผู้กู้ตกลงกู้ยืมเงินจากธนาคาร ซึ่งต่อไปนี้เรียกว่า “สินเชื่อ”

1.2 การกู้ยืมเงินตามสัญญานี้ ผู้กู้จะนำสินเชื่อทั้งจำนวนไปใช้เพื่อวัตถุประสงค์ในการใช้จ่ายเป็นค่าอุปโภคบริโภคส่วนตัว

**2. เงื่อนไขการเบิกถอนสินเชื่อ**

2.1 ธนาคารจะมอบเงินสินเชื่อให้แก่ผู้กู้เป็นเงินเพียงครั้งเดียวหรือธนาคารอาจใช้ดุลยพินิจแต่เพียงฝ่ายเดียวมอบเงินสินเชื่อให้เป็นครั้งคราวก็ได้ในวันทำการใดๆ

2.2 ผู้กู้ตกลงเบิกถอนสินเชื่อและ/หรือชำระคืน สินเชื่อ ดอกเบี้ย ค่าธรรมเนียม และ ค่าใช้จ่ายใดๆ ตามสัญญานี้ โดยผ่านบัญชีเงินฝากออมทรัพย์ที่เป็นบัญชีเงินเดือนของผู้กู้ ซึ่งต่อไปนี้จะเรียกว่า “บัญชีผู้กู้” โดยผู้กู้ตกลงให้ธนาคารหักค่าธรรมเนียมและค่าใช้จ่ายต่างๆ ตามข้อ 4. ของสัญญาให้สินเชื่อได้จากบัญชีผู้กู้ได้ หลังจากนั้นธนาคารจะโอนเงินกู้ส่วนที่เหลือเข้าบัญชีผู้กู้ต่อไป

2.3 ผู้กู้ได้รับสินเชื่อจากธนาคารไปครบถ้วนในวันทำสัญญาแล้ว และ/หรือ ผู้กู้ตกลงยอมรับว่าเมื่อ ธนาคารจ่ายเงินสินเชื่อตามความประสงค์ของผู้กู้แล้ว ไม่ว่าการจ่ายเงินสินเชื่อจะจัดทำเป็นเช็คสั่งจ่ายของธนาคารหรือโอนเข้าบัญชีผู้กู้ หรือจ่ายตามคำสั่งของผู้กู้ ให้ถือว่าผู้กู้ได้รับเงินสินเชื่อไปจากธนาคารถูกต้องครบถ้วนแล้ว แม้ผู้กู้จะยังมิได้เบิกถอนเงินกู้จากบัญชีก็ตาม และเอกสารที่ธนาคารจัดทำขึ้นดังกล่าวให้ถือเป็นหลักฐานการรับเงินสินเชื่อตามสัญญานี้

**3. ดอกเบี้ย**

3.1 ผู้กู้ตกลงชำระดอกเบี้ยสำหรับต้นเงินสินเชื่อตามสัญญานี้ให้แก่ธนาคารโดยใช้อัตราดอกเบี้ยอ้างอิงจากอัตราดอกเบี้ยที่ธนาคารประกาศเรียกเก็บจากลูกค้ารายใหญ่ชั้นดีประเภทเงินกู้แบบมีระยะเวลา (Minimum Loan Rate - MLR) ในกรณีที่ผู้กู้ยังมีสภาพเป็นพนักงานของธนาคาร และอัตราดอกเบี้ยขั้นต่ำสำหรับสินเชื่อบุคคล (Consumer Product Rate – CPR) ในกรณีที่ผู้กู้พ้นสถานภาพการเป็นพนักงานของธนาคารแล้ว (แล้วแต่กรณี) ซึ่งอัตราดอกเบี้ยดังกล่าวเป็นอัตราดอกเบี้ยลอยตัวและอาจเปลี่ยนแปลงได้ตามที่ธนาคารประกาศกำหนด โดยผู้กู้ตกลงชำระดอกเบี้ยตามข้อนี้ในอัตราที่กำหนดไว้ในข้อ 12. ของสัญญานี้

3.2 ผู้กู้ยินยอมให้ธนาคารเปลี่ยนแปลงอัตราดอกเบี้ย เงื่อนไขในการคำนวณอัตราดอกเบี้ย อัตราค่าธรรมเนียมผิดนัดชำระหนี้ อัตราค่าธรรมเนียมและอัตราค่าบริการต่างๆ ได้ไม่ว่าในเวลาใดโดยธนาคารจะแจ้งการเปลี่ยนแปลงดังกล่าวให้ผู้กู้ทราบเป็นเวลาไม่น้อยกว่า 30 วัน ก่อนวันที่การเปลี่ยนแปลงดังกล่าว และในกรณีเร่งด่วน ผู้กู้ตกลงยอมรับว่าธนาคารอาจแจ้งการเปลี่ยนแปลงในลักษณะดังกล่าวข้างต้นให้ผู้กู้ทราบโดยทางประกาศธนาคารหรือโดยทางจดหมายหรือโดยประกาศทางหนังสือพิมพ์รายวันภาษาที่แพร่หลายในประเทศเป็นเวลาไม่น้อยกว่า 7 วัน โดยเฉพาะในกรณีการแจ้งเปลี่ยนแปลงโดยประกาศทางหนังสือพิมพ์ ธนาคารจะส่งคำบอกกล่าวให้ผู้กู้ทราบถึงการเปลี่ยนแปลงดังกล่าวซ้ำอีกครั้งหนึ่งภายหลังประกาศหนังสือพิมพ์

3.3 การคิดคำนวณดอกเบี้ยให้คิดตามจำนวนวันที่ผ่านพ้นไปจริง โดยนับรวมวันแรกซึ่งเกิดดอกเบี้ย แต่ไม่รวมถึงวันที่มีการชำระเงินสินเชื่อจริง

**4. ค่าธรรมเนียมและค่าใช้จ่ายอื่นๆ**

4.1 ผู้กู้ตกลงที่จะชำระภาษีมูลค่าเพิ่ม (VAT) ค่าใช้จ่ายในการติดตามทวงถามหนี้ ค่าธรรมเนียมดำเนินการสินเชื่อ ค่าอากรแสตมป์การกู้ยืมเงิน ค่าธรรมเนียมหรือค่าธรรมเนียมชำระล่าช้า ค่าธรรมเนียมกรณีชำระคืนเงินต้นสินเชื่อก่อนกำหนด ตลอดจนค่าธรรมเนียมหรืออากรแสตมป์อย่างอื่นที่จะต้องติดหรือชำระเกี่ยวเนื่องกับเงินสินเชื่อตลอดจนรับผิดชอบในค่าธรรมเนียมและค่าใช้จ่ายทั้งปวง รวมถึงค่าธรรมเนียมและค่าใช้จ่ายทางกฎหมายที่เกิดขึ้นกับธนาคารในการดำเนินการหรือปฏิบัติตามสิทธิของธนาคารตามสัญญานี้และการดำเนินการใดๆ ที่เกี่ยวเนื่องกับเงินสินเชื่อ และในการบังคับให้เป็นไปตามสิทธิของธนาคารต่อผู้กู้ทุกประการ

* 1. ผู้กู้ตกลงที่จะชำระค่าธรรมเนียมและค่าใช้จ่ายอื่นๆ ตามข้อ 4.2.1 – 4.2.2 ในอัตราตามที่ระบุในข้อ 12. ของสัญญานี้

4.2.1 ค่าอากรแสตมป์การกู้ยืมเงิน

4.2.2 ในกรณีที่วันครบกำหนดชำระหนี้ตรงกับวันหยุดทำการของธนาคาร ให้เลื่อนไปชำระในวันทำการของธนาคารก่อนวันหยุดดังกล่าวนั้น หากผู้กู้ไม่ชำระเงินต้นและ/หรือดอกเบี้ยตามจำนวนหรือภายในระยะเวลาที่กำหนด ผู้กู้จะต้องชำระค่าใช้จ่ายในการติดตามทวงถามหนี้พร้อมกับการชำระคืนเงินต้นและ/หรือดอกเบี้ยที่ถึงกำหนดชำระในงวดนั้นๆ

**5. การชำระคืนสินเชื่อและการชำระดอกเบี้ย**

5.1 ผู้กู้ตกลงว่าจะชำระคืนสินเชื่อและชำระดอกเบี้ยให้แก่ธนาคารโดยผ่อนชำระเป็นงวดรายเดือน รายละเอียดปรากฎตามหนังสืออนุมัติสินเชื่อที่ธนาคารได้ส่งให้แก่ผู้กู้และให้ถือเป็นส่วนหนึ่งของสัญญาสินเชื่ออเนกประสงค์ ประเภทไม่มีหลักประกัน สำหรับพนักงาน ttb ฉบับนี้

5.2 ผู้กู้จะชำระคืนเงินสินเชื่อและดอกเบี้ยให้แก่ธนาคารตามจำนวนภายในระยะเวลาที่กำหนดในกรณีที่ระยะเวลาในการชำระคืนเงินสินเชื่อและดอกเบี้ยกำหนดเป็นงวดรายเดือน ผู้กู้ตกลงและยอมรับว่าในการชำระคืนเงินสินเชื่อและดอกเบี้ยงวดสุดท้าย ผู้กู้จะต้องชำระคืนยอดคงค้างเงินสินเชื่อและดอกเบี้ยที่ต้องชำระทั้งหมดให้แก่ธนาคารจนครบถ้วน

5.3 เงินจำนวนใดๆ ที่ถึงกำหนดชำระแก่ธนาคารผู้กู้ต้องชำระเป็นเงินบาทโดยไม่มีการหักจำนวนเงินใดๆ หรือหักภาษี ณ ที่จ่าย หรือหักกลบลบหนี้ หรือค่าธรรมเนียม หรือค่าใช้จ่าย หรือเงินใดๆ ทุกชนิดทุกประเภท

5.4 เงินสินเชื่อพร้อมดอกเบี้ยที่ผู้กู้ต้องผ่อนชำระเป็นงวดประจำทุกเดือนนั้น ไม่จำเป็นต้องเท่ากันทุกเดือนขึ้นอยู่กับการเปลี่ยนแปลงอัตราดอกเบี้ย ซึ่งผู้กู้จะทราบเงินสินเชื่อพร้อมดอกเบี้ยหลังจากที่ธนาคารทำการปรับเปลี่ยนและกำหนดจำนวนเงินที่ต้องชำระแล้วโดยผู้กู้ตกลงชำระตามที่ธนาคารได้แจ้งให้ทราบ แต่อย่างไรก็ตามผู้กู้ตระหนักและทราบดีว่านอกจากเงินสินเชื่อและดอกเบี้ยแล้ว ยังมีค่าใช้จ่าย ค่าธรรมเนียมอื่นๆ อันเนื่องจากธุรกรรมการเงินการธนาคารที่เกิดขึ้นตามใบสมัคร สินเชื่ออเนกประสงค์ ประเภทไม่มีหลักประกัน สำหรับพนักงาน ttb ที่เข้าทำงานกับ ttbตั้งแต่วันที่ 1 ตุลาคม 2555 เป็นต้นไป (ttb personal loan for new staff) และสัญญานี้ ให้ธนาคารนำเงินที่ผู้กู้ผ่อนชำระเงินงวดประจำทุกเดือนตามสัญญานี้ชำระหนี้ใดๆ อันเนื่องจากการดังกล่าว ย่อมทำได้ตามลำดับ อันได้แก่ ภาษีมูลค่าเพิ่ม (VAT) ค่าใช้จ่ายในการติดตามทวงถามหนี้ ค่าใช้จ่ายใด ๆ ค่าธรรมเนียมชำระล่าช้า ค่าธรรมเนียมใด ๆ ดอกเบี้ยค้างชำระ และดอกเบี้ย และหากมีเงินคงเหลืออยู่ ธนาคารจะนำไปชำระคืนหนี้ต้นเงินสินเชื่อ

5.5 เพื่อประโยชน์ในการชำระคืนสินเชื่อ ดอกเบี้ย ค่าธรรมเนียมและค่าใช้จ่ายใดๆ ตามสัญญานี้ ผู้กู้ตกลงยินยอมให้หักจากบัญชีเงินฝากของผู้กู้ หรือเช็คที่สำนักงานของธนาคาร หรือ ณ ตัวแทนรับชำระของธนาคาร หรือตกลงชำระด้วยเงินสด การชำระหนี้ด้วยเช็คจะมีผลสมบูรณ์ตามกฎหมายต่อเมื่อเช็คฉบับดังกล่าวได้เรียกเก็บเงินและนำเข้าบัญชีเพื่อชำระหนี้

**6. เหตุผิดนัด**

**หากมีเหตุการณ์ใดต่อไปนี้ซึ่งเรียกว่า “เหตุผิดนัด” ธนาคารมีสิทธิที่จะแจ้งต่อผู้กู้ว่าหนี้ทั้งหมดตามสัญญานี้ถึงกำหนดชำระ ผู้กู้จะต้องชำระต้นเงินสินเชื่อดอกเบี้ย ค่าธรรมเนียมและค่าใช้จ่ายใดๆ ตามสัญญานี้แก่ธนาคาร**

**6.1 ผู้กู้ผิดนัดไม่ชำระเงินจำนวนใดๆ ที่กำหนดหรือไม่ปฏิบัติตามหน้าที่หรือภาระผูกพันของผู้กู้ตามสัญญานี้**

**6.2 หากคำร้อง คำยืนยันใดๆ ที่ผู้กู้ได้ให้ไว้เกี่ยวกับการขอเงินสินเชื่อจากธนาคารไม่ถูกต้องหรือมีการพิสูจน์ว่าไม่จริง ไม่ถูกต้อง หรือทำให้ธนาคารเข้าใจผิดในสาระสำคัญ**

**6.3 มีการดำเนินกระบวนการพิจารณาของศาลหรือมีการฟ้องร้องผู้กู้หรือต่อทรัพย์สินหรือมีการแต่งตั้งเจ้าพนักงานพิทักษ์ทรัพย์หรือเจ้าหน้าที่อื่นที่คล้ายคลึงกันในส่วนที่เกี่ยวกับทรัพย์สินของผู้กู้หรือมีคำสั่งศาลเพื่อการบังคับคดีตามคำพิพากษาต่อทรัพย์สินเช่นว่านั้นไม่ว่าทั้งหมดหรือบางส่วน**

**6.4 ผู้กู้ถูกฟ้องหรือตกเป็นบุคคลล้มละลาย หรือตกเป็นผู้ไร้ความสามารถ หรือผู้เสมือนไร้ความสามารถ**

**6.5 ธนาคารได้พิจารณาว่ามีการเปลี่ยนแปลงซึ่งมีผลกระทบอย่างร้ายแรงต่อสถานะทางการเงินของผู้กู้**

**6.6 ผู้กู้ผิดนัดหรือผิดสัญญาอื่นใดที่ได้ทำไว้กับธนาคาร**

**7. การเรียกคืนเงินสินเชื่อ**

**7.1 ธนาคารมีสิทธิเรียกคืนสินเชื่อทั้งหมดตามสัญญาฉบับนี้ และ/หรือเรียกให้ผู้กู้ชำระคืนเงินสินเชื่อ ดอกเบี้ย ค่าธรรมเนียม และค่าใช้จ่ายใดๆ ตามสัญญานี้ทั้งหมด หรือบางส่วนได้ในกรณีผู้กู้ประพฤติผิดสัญญาข้อใดข้อหนึ่ง และธนาคารได้แจ้งเป็นหนังสือให้ผู้กู้ทราบเพื่อดำเนินการแก้ไขเหตุแห่งการผิดสัญญาดังกล่าวให้เสร็จภายในเวลาอันสมควรแล้ว แต่ผู้กู้ไม่สามารถแก้ไขเหตุดังกล่าวได้ภายในระยะเวลาที่ธนาคารกำหนดดังกล่าว**

7.2 ผู้กู้ตกลงและยอมรับว่าการผิดนัดหรือผิดสัญญาข้อหนึ่งข้อใดและธนาคารได้แจ้งให้ผู้กู้แก้ไขเหตุผิดนัดหรือผิดสัญญาดังกล่าวแล้ว และผู้กู้ไม่ดำเนินการแก้ไขเหตุดังกล่าวให้เสร็จภายในเวลาที่กำหนด ให้ถือว่าผู้กู้ผิดนัดชำระหนี้เงินกู้ตามสัญญาฉบับนี้ทั้งหมด ธนาคารมีสิทธิบังคับชำระหนี้ได้ โดยผู้กู้ยินยอมชำระหนี้ตามสัญญาฉบับนี้ทั้งหมดพร้อมดอกเบี้ยในอัตราดอกเบี้ยผิดนัดบนฐานต้นเงินของค่างวดที่ผู้กู้ค้างชำระในแต่ละงวดไปจนถึงวันที่ศาลรับฟ้อง และอุปกรณ์แห่งหนี้ดังกล่าว ตลอดจนหนี้ หรือเงินอื่นใดที่ผู้กู้ต้องชำระให้แก่ธนาคารตามสัญญาฉบับนี้ รวมทั้งยินยอมชดใช้ค่าเสียหายอื่นอันเนื่องมาจากการผิดนัด ผิดสัญญา ค่าใช้จ่ายในการเรียกร้อง ทวงถาม ดำเนินคดี ค่าทนายความ ค่าฤชาธรรมเนียม และค่าสินไหมทดแทนด้วย

**8. การหักกลบลบหนี้**

**ผู้กู้ยินยอมให้ธนาคารหักกลบลบหนี้และจัดสรรเงินฝากในบัญชีใดๆ และเงินจำนวนอื่นใดที่ผู้กู้ฝากไว้หรือมีอยู่กับธนาคารและไม่ว่าเงินสกุลใดๆ โดยให้ถือว่าเงินในบัญชีดังกล่าวของผู้กู้ถึงกำหนดชำระโดยพลัน มาหักกลบลบหนี้กับเงินหรือหนี้จำนวนใดๆ ที่ผู้กู้มีอยู่กับธนาคารตามสัญญานี้**

**9. คำรับรอง**

**9.1 ผู้กู้รับรองและยืนยันต่อธนาคารว่า**

1. **ผู้กู้มีสิทธิตามกฎหมายในการเข้าทำสัญญานี้และบรรดาเอกสารต่างๆ ที่ผู้กู้ได้มอบให้ธนาคารเพื่อประกอบการพิจารณาให้สินเชื่อเป็นเอกสารที่ถูกต้องแท้จริงและบรรดาข้อมูลต่างๆ ที่ปรากฎในเอกสารดังกล่าวยังคงเป็นข้อมูลที่ถูกต้องและตรงตามความจริงในวันที่ผู้กู้เข้าทำสัญญานี้**
2. **ผู้กู้ไม่ได้ถูกฟ้องหรือถูกตัดสินว่าเป็นบุคคลล้มละลายหรือตกเป็นผู้ไร้ความสามารถ หรือเป็นผู้เสมือนไร้ความสามารถ และ**
3. **ผู้กู้ได้ชำระภาษีอันเกี่ยวกับรายได้ของผู้กู้ก่อนหรือในวันที่ภาษีดังกล่าวถึงกำหนด เว้นแต่ว่าจะมีการโต้แย้งโดยสุจริตและโดยผ่านกระบวนการที่ถูกต้อง**

**9.2 ผู้กู้รับรองว่าตลอดระยะเวลาที่ผู้กู้ยังไม่ได้ชำระคืนเงินสินเชื่อและดอกเบี้ยให้แก่ธนาคารจนเต็มจำนวน ผู้กู้จะแจ้งให้ธนาคารทราบโดยพลันถึงเหตุการณ์ใดๆ ที่อาจจะเป็นผลให้เกิดเหตุผิดนัดผิดสัญญาตามสัญญานี้ และเหตุการณ์ใดๆ ซึ่งอาจเป็นเหตุให้มีผลกระทบอย่างร้ายแรงต่อสถานะทางการเงินของผู้กู้**

**10. การโอนสิทธิ**

ข้อกำหนดและเงื่อนไขนี้มีผลผูกพันและเป็นประโยชน์ต่อคู่สัญญาผู้สืบสิทธิและผู้รับโอนสิทธิของคู่สัญญาทั้งสองฝ่าย ธนาคารอาจจะโอนสิทธิของตนไม่ว่าทั้งหมดหรือแต่บางส่วนตามสัญญานี้ให้แก่ธนาคารหรือสถาบันการเงินอื่นๆ โดยส่งคำบอกกล่าวเป็นหนังสือให้แก่ผู้กู้ทราบล่วงหน้า เป็นเวลาไม่น้อยกว่าหนึ่งงวดของการชำระเงินสินเชื่อหรือดอกเบี้ยก่อนการโอนสิทธิดังกล่าวจะมีผลบังคับอย่างไรก็ตามสิทธิของผู้กู้ตามสัญญานี้เป็นสิทธิเฉพาะตัวซึ่งผู้กู้ไม่สามารถโอนให้แก่บุคคลอื่นได้ไม่ว่าทั้งหมดหรือบางส่วน

**11. เบ็ดเตล็ด**

11.1 บรรดาหนังสือ จดหมาย คำบอกกล่าวใดๆ ของธนาคารที่กฎหมายหรือตามสัญญากำหนดให้ต้องแจ้งการบอกกล่าวเป็นหนังสือ ธนาคารจะส่งทางไปรษณีย์ลงทะเบียนตอบรับให้แก่ผู้กู้ตามที่อยู่ที่ระบุไว้ในใบสมัครสินเชื่ออเนกประสงค์ ประเภทไม่มีหลักประกัน สำหรับพนักงาน ttb ที่เข้าทำงานกับ ttb ตั้งแต่วันที่ 1 ตุลาคม 2555 เป็นต้นไป (ttb personal loan for new staff) หรือตามที่แจ้งเปลี่ยนแปลงมายังธนาคารครั้งหลังสุด หรือตามที่อยู่ที่ปรากฎในทะเบียนราษฎร์ของทางราชการ ทั้งนี้ หากผู้กู้ย้ายที่อยู่ ผู้กู้มีหน้าที่ต้องแจ้งให้ธนาคารทราบภายใน 7 วัน และให้ถือว่าได้ส่งให้ผู้กู้โดยชอบด้วยกฎหมายแล้ว

11.2 ผู้กู้ตกลงยินยอมให้ ธนาคารเก็บรวบรวม และ/หรือใช้ และ/หรือเปิดเผยข้อมูลส่วนบุคคล หรือข้อมูลอื่นใด ของผู้กู้ให้แก่หน่วยงานราชการ และ/หรือผู้ให้บริการภายนอกที่ธนาคารเป็นคู่สัญญา หรือมีความสัมพันธ์ด้วยทั้งในประเทศไทยและต่างประเทศ โดยมีวัตถุประสงค์เพื่อการบริหารจัดการธุรกิจของธนาคาร หรือการที่ธนาคารจ้างหรือมอบหมายให้บุคคลอื่นดำเนินการแทนไม่ว่างานเกี่ยวกับเทคโนโลยีสารสนเทศ งานประเมินราคาหลักประกัน งานต่อประกันภัยทรัพย์หลักประกัน งานติดต่อสื่อสาร งานติดตามทวงถามหนี้ หรืองานอื่นใดไม่ว่าทั้งหมดหรือบางส่วน ตามที่จำเป็นเพื่อการดำเนินงานตามสัญญาที่มีอยู่กับธนาคาร

11.3 การที่ธนาคารไม่ใช้สิทธิตามสัญญาข้อใด หรือไม่ใช้สิทธิแก้ไขเยียวยา หรือไม่ใช้อำนาจของธนาคารตามสัญญานี้ ไม่ให้ถือว่ามีผลเป็นการสละสิทธิเว้นแต่ธนาคารจะได้ทำเป็นหนังสือ และการสละสิทธิเช่นว่านั้นให้มีผลเฉพาะสำหรับเหตุการณ์และวัตถุประสงค์นั้นเท่านั้น การที่ธนาคารไม่ดำเนินการใช้สิทธิ หรือใช้สิทธิแก้ไขเยียวยา หรือใช้อำนาจอย่างใดตามที่ธนาคารมีอยู่ภายใต้สัญญานี้ล่าช้า ไม่ให้ถือว่าเป็นการสละสิทธิของธนาคารในการเรียกให้มีการปฏิบัติตามสัญญานี้แต่อย่างใด

11.4 ธนาคารและผู้กู้ตกลงร่วมกันว่า ความไม่สมบูรณ์หรือโมฆะของข้อสัญญาข้อใดข้อหนึ่งเกิดจากข้อห้ามตามกฎหมายหรือเหตุอื่นใดจะไม่มีผลกระทบถึงข้อสัญญาข้ออื่นซึ่งมีผลบังคับใช้ได้อยู่

11.5 ข้อกำหนดและเงื่อนไขต่างๆ เกี่ยวกับการกู้ยืมเงินระหว่างธนาคารและผู้กู้ที่ระบุในสัญญานี้ ให้บังคับและตีความตามกฎหมายของประเทศไทย

11.6 ในการติดตามทวงถามกับผู้กู้ธนาคารจะมอบหมายให้บุคคลอื่นเรียกเก็บหนี้แทนธนาคาร โดยจะประกาศชื่อผู้ดำเนินการแทนธนาคารไว้ที่สำนักงานใหญ่/หรือสำนักงานสาขา

11.7 ผู้กู้ยินยอมให้ธนาคารทำการเปิดเผย สอบถาม ตรวจสอบ บันทึกเปลี่ยนแปลง และแก้ไขเพิ่มเติมข้อมูลเครดิตต่อ บริษัทข้อมูลเครดิตแห่งชาติ จำกัด และบริษัทผู้ประกอบธุรกิจข้อมูลเครดิตอื่นใดที่อาจจัดตั้งขึ้นในอนาคตตามกฎหมายเกี่ยวกับข้อมูลเครดิต และ/หรือข้อมูลอื่นใดของผู้กู้ ซึ่งมีอยู่กับบริษัทข้อมูลเครดิตดังกล่าวได้ตลอดอายุของสัญญาฉบับนี้ ทั้งนี้ การดำเนินการเกี่ยวกับข้อมูลเครดิตดังกล่าวจะต้องเป็นไปตามวัตถุประสงค์ของการใช้ข้อมูลเพื่อประโยชน์ในการพิจารณาให้สินเชื่อ เครดิต ทบทวน สอบทานต่ออายุสินเชื่อ เครดิต ปรับปรุงโครงสร้างหนี้ ชำระหนี้ด้วยวิธีการใดๆ รับประกันภัย และ/หรือเพื่อวัตถุประสงค์อื่นใดตามที่กฎหมายกำหนด ในกรณีนี้ ผู้กู้ยินยอมให้บริษัท ข้อมูลเครดิตแห่งชาติ จำกัด และบริษัทผู้ประกอบธุรกิจข้อมูลเครดิตอื่นใดที่อาจจัดตั้งขึ้นในอนาคตตามกฎหมาย เปิดเผยข้อมูลเครดิตและข้อมูลอื่นใดของผู้กู้ให้แก่ธนาคารได้เพื่อวัตถุประสงค์ดังกล่าวข้างต้น

* 1. 11.8 เงื่อนไขและข้อตกลงตามสัญญาสินเชื่ออเนกประสงค์ ประเภทไม่มีหลักประกัน สำหรับพนักงาน ttb ให้ถือเป็นส่วนหนึ่งของใบสมัครสินเชื่ออเนกประสงค์ ประเภทไม่มีหลักประกัน สำหรับพนักงาน ttb ที่เข้าทำงานกับ ttb ตั้งแต่วันที่ 1 ตุลาคม 2555 เป็นต้นไป และมีผลบังคับเมื่อธนาคารอนุมัติวงเงินสินเชื่ออเนกประสงค์ ประเภทไม่มีหลักประกัน สำหรับพนักงาน ttb และแจ้งให้ผู้กู้ทราบ และผู้กู้ได้รับสำเนาสัญญาสินเชื่อจากธนาคารไว้เรียบร้อยแล้ว

**12. รายละเอียดเกี่ยวกับอัตราดอกเบี้ย ค่าปรับ ค่าบริการ ค่าธรรมเนียมใดๆ และค่าใช้จ่ายอื่นๆ สำหรับสินเชื่ออเนกประสงค์ ประเภทไม่มีหลักประกันสำหรับพนักงานttbที่เข้าทำงานกับttb ตั้งแต่วันที่ 1 ตุลาคม 2555 เป็นต้นไป**

|  |  |
| --- | --- |
| **1. ดอกเบี้ย ค่าปรับ ค่าบริการ ค่าธรรมเนียมใดๆ** | |
| 1.1 อัตราดอกเบี้ย กรณีผู้กู้ยังมีสภาพเป็นพนักงานของธนาคาร | MLR – 0.5% ต่อปี |
| 1.2 อัตราดอกเบี้ย กรณีผู้กู้พ้นสภาพจากการเป็นพนักงานของธนาคาร | CPR% ต่อปี |
| 1.3 อัตราดอกเบี้ย กรณีผู้กู้ผิดนัดชำระหนี้ | อัตราดอกเบี้ยและค่าธรรมเนียมสูงสุด กรณีผิดนัดชำระหนี้ เป็นไปตามประกาศของธนาคาร |
| **2. ค่าใช้จ่ายที่จ่ายให้แก่หน่วยงานราชการ** | |
| 2.1 ค่าอากรแสตมป์ | ฟรี (ปกติ 0.05 % ของวงเงินสินเชื่อสูงสุดไม่เกิน 10,000 บาท) |
| **3. ค่าใช้จ่ายที่จ่ายให้แก่หน่วยงานภายนอกหรือบุคคลอื่น** | |
| 3.1 ค่าใช้จ่ายในการชำระเงิน |  |
| - ชำระโดยหักบัญชีเงินเดือนโดยอัตโนมัติ | ไม่คิดค่าบริการ |
| 3.2 ค่าใช้จ่ายในการตรวจสอบข้อมูลเครดิต | ไม่คิดค่าบริการ |

ผู้กู้ได้อ่านและเข้าใจข้อความแห่งสัญญาฉบับนี้โดยตลอดแล้ว จึงได้ลงลายมือชื่อไว้เป็นหลักฐาน และ **ผู้กู้ได้รับสำเนาสัญญา**

**สินเชื่ออเนกประสงค์ ประเภทไม่มีหลักประกัน สำหรับพนักงาน ttb จากธนาคารเรียบร้อยแล้ว**

ลงชื่อ.......................................................................ลายมือชื่อผู้กู้

**(**......................................................................**)**

วันที่.........................................................

**หมายเหตุ :**

1. CPR (Consumer Product Rate) หมายถึง อัตราดอกเบี้ยขั้นต่ำ สำหรับสินเชื่อบุคคลที่ธนาคารประกาศกำหนดซึ่งเป็นอัตราดอกเบี้ยลอยตัว และอาจเปลี่ยนแปลงได้ตามที่ธนาคารประกาศ หากอัตราดอกเบี้ย และวิธีการกำหนดอัตราดอกเบี้ยในสัญญานี้ขัดต่อกฎหมาย ประกาศ กฎกระทรวง หรือระเบียบที่เกี่ยวข้อง ให้ถือเอาอัตราดอกเบี้ยสูงสุดที่ธนาคารอาจเรียกเอาจากผู้กู้ได้ในอัตราดอกเบี้ยสูงสุดที่กฎหมายประกาศ กฎกระทรวง หรือระเบียบที่เกี่ยวข้องอนุญาต เป็นอัตราบังคับใช้ตามสัญญาข้อนี้ ทั้งนี้ อัตราดอกเบี้ย CPR ณ วันที่ 17 มิถุนายน 2564 ธนาคารประกาศกำหนด = 18% ต่อปี
2. MLR (Minimum Loan Rate) หมายความถึง อัตราดอกเบี้ยที่ธนาคารประกาศเรียกเก็บ จากลูกค้ารายใหญ่ชั้นดีประเภทเงินกู้แบบมีระยะเวลา ทั้งนี้ อัตราดอกเบี้ย MLR ณ วันที่ 17 มิถุนายน 2564 ธนาคารประกาศกำหนด = 6.125% ต่อปี
3. ธนาคารขอสงวนสิทธิในการเปลี่ยนแปลง หรือยกเลิกการยกเว้น การคิดค่าธรรมเนียมผิดนัดชำระล่าช้าในอนาคต