**สัญญากู้เงิน**

*(สินเชื่ออเนกประสงค์ ประเภทไม่มีหลักประกัน สำหรับพนักงาน ttb ที่เข้าทำงานกับ ttb ก่อนวันที่ 1 ตุลาคม 2555)*

วันที่............ [App\_Create\_Date]...............

ข้าพเจ้า..… [Salutation][Thai\_Name]…..[Thai\_Surname]..... ที่อยู่เลขที่…[Addr\_No].. ถนน.…[Road].................ตรอก/ซอย.…......[Soi]………...….. ตำบล/แขวง……[Tumbol]............... อำเภอ/เขต……[Amphur]........จังหวัด…………[Province]……….…

บัตรประชาชนเลขที่……[ID\_No]………….

ซึ่งต่อไปนี้จะเรียกว่า “ผู้กู้” ขอทำสัญญาฉบับนี้ให้ไว้แก่ ธนาคารทหารไทยธนชาต จำกัด (มหาชน) ซึ่งต่อไปนี้จะเรียกว่า “ธนาคาร” ดังมีข้อความต่อไปนี้

ข้อ 1. คำจำกัดความ

“**อัตราดอกเบี้ย CPR**” หมายความถึง อัตราดอกเบี้ยขั้นต่ำ สำหรับสินเชื่อบุคคล (Consumer Product Rate) ซึ่งเป็นอัตราดอกเบี้ยลอยตัว และอาจเปลี่ยนแปลงได้ตามประกาศของธนาคาร

“**ส่วนต่าง (MARGIN)**” หมายความถึง อัตราส่วนต่าง (MARGIN) ที่ธนาคารใช้ บวก หรือลบ สำหรับการเรียกเก็บดอกเบี้ยตามสัญญานี้

“**อัตราดอกเบี้ยผิดนัด**” หมายความถึง อัตราดอกเบี้ยสูงสุดที่ธนาคารประกาศเรียกเก็บจากลูกหนี้ที่ผิดนัดชำระหนี้ หรือปฏิบัติผิดเงื่อนไขตามสัญญากู้เงิน ซึ่งเป็นไปตามประกาศที่ธนาคารกำหนด

ในกรณีที่มีกฎหมาย หรือประกาศของธนาคารแห่งประเทศไทยกำหนดเปลี่ยนแปลงอัตราดอกเบี้ยและส่วนลดสำหรับการให้สินเชื่อของธนาคารพาณิชย์ หรือในกรณีที่ธนาคารประกาศเปลี่ยนแปลงอัตราดอกเบี้ย CPR หรืออัตราดอกเบี้ยผิดนัด หรืออัตราส่วนต่าง ผู้กู้ยินยอมให้ธนาคารมีอำนาจที่จะเปลี่ยนแปลงอัตราดอกเบี้ยดังกล่าวได้ทันที โดยไม่จำต้องได้รับความยินยอมจากผู้กู้ก่อนและไม่จำต้องแจ้ง หรือทำหลักฐานใดให้แก่ผู้กู้อีก

การเปลี่ยนแปลงอัตราดอกเบี้ยใด ๆ ดังกล่าวข้างต้น ธนาคารจะประกาศให้ผู้กู้ทราบ ณ ที่ทำการและเว็ปไซต์ (Website) ของธนาคาร ซึ่งให้ถือว่าผู้กู้รับทราบการประกาศเปลี่ยนแปลงดังกล่าวของธนาคารทุกครั้ง

ทั้งนี้ การเปลี่ยนแปลงอัตราดอกเบี้ยใด ๆ เพิ่มขึ้น ยกเว้นอัตราดอกเบี้ย CPR หรืออัตราดอกเบี้ยผิดนัด ธนาคารจะแจ้งให้ผู้กู้ทราบเป็นหนังสือล่วงหน้าไม่น้อยกว่า 30 วัน ก่อนวันที่มีการเปลี่ยนแปลงดังกล่าว ในกรณีมีความจำเป็นเร่งด่วน ผู้กู้ยินยอมให้ธนาคารแจ้งให้ผู้กู้ทราบทางจดหมาย หรือทางอิเล็กทรอนิกส์ หรือประกาศทางหนังสือพิมพ์รายวันภาษาไทยที่แพร่หลายในประเทศล่วงหน้า เป็นระยะเวลาไม่น้อยกว่า 7 วัน ทั้งนี้ การแจ้งโดยประกาศทางหนังสือพิมพ์ ธนาคารจะแจ้งการเปลี่ยนแปลงให้ผู้กู้ทราบเป็นหนังสืออีกครั้งหนึ่ง

ข้อ 2. ธนาคารตกลงให้กู้ และผู้กู้ตกลงกู้ยืมเงินจากธนาคารตามวงเงินกู้ที่ธนาคารจะเป็นผู้กำหนด โดยธนาคารจะแจ้งให้แก่ผู้กู้ทราบตามหนังสือแจ้งผลการอนุมัติเงินกู้ และให้ถือเป็นส่วนหนึ่งของสัญญาฉบับนี้ด้วย ซึ่งต่อไปนี้จะเรียกว่า “เงินกู้”

ข้อ 3. การกู้เงินตามสัญญานี้ ผู้กู้จะนำเงินกู้ทั้งจำนวนไปใช้ตามวัตถุประสงค์ของใบสมัครสินเชื่ออเนกประสงค์ ประเภทไม่มีหลักประกัน สำหรับพนักงาน ttb ที่เข้าทำงานกับ ttb ก่อนวันที่ 1 ตุลาคม 2555 และธนาคารจะมอบเงินกู้ให้แก่ผู้กู้โดยนำเงินกู้เข้าบัญชีเงินฝากของผู้กู้ หรือจัดทำแคชเชียร์เช็คของธนาคารมอบให้ผู้กู้

ผู้กู้ตกลงว่า เมื่อธนาคารจ่ายเงินกู้ตามความประสงค์ของผู้กู้ดังกล่าวในวรรคแรกแล้ว ไม่ว่าการจ่ายเงินกู้จะนำเข้าบัญชีเงินฝากของผู้กู้หรือจะจัดทำเป็นแคชเชียร์เช็คของธนาคาร หรือเอกสารรูปแบบใดก็ตาม ให้ถือว่าผู้กู้ได้รับเงินกู้ไปจากธนาคารถูกต้องแล้ว และเอกสารที่ธนาคารจัดทำขึ้นดังกล่าว ให้ถือเป็นหลักฐานการรับเงินกู้ตามสัญญาฉบับนี้

ข้อ 4. ผู้กู้สัญญาว่าจะผ่อนชำระหนี้เงินกู้พร้อมทั้งดอกเบี้ยให้แก่ธนาคารเป็นงวดรายเดือน โดยยินยอมให้ธนาคารหักชำระหนี้จากบัญชีเงินฝากที่เป็นบัญชีเงินเดือนของผู้กู้เป็นประจำทุกเดือน รายละเอียดวงเงินกู้ อัตราดอกเบี้ย และการผ่อนชำระ ปรากฏตามหนังสือแจ้งผลการอนุมัติเงินกู้

นอกจากนี้ผู้กู้ตกลงว่า หากภายหลังวันทำสัญญาฉบับนี้ จำนวนเงินที่ตกลงผ่อนชำระได้เปลี่ยนแปลงไปอันเนื่องมาจากการปรับอัตราดอกเบี้ย หรือด้วยเหตุประการอื่นใดที่ธนาคารเห็นสมควร ผู้กู้ตกลงยินยอมผ่อนชำระตามจำนวนเงินที่ได้เปลี่ยนแปลงใหม่ โดยเพียงแต่ธนาคารแจ้งให้ผู้กู้ทราบเท่านั้น และผู้กู้จะไม่โต้แย้งอย่างใด ๆ ทั้งสิ้น

ข้อ 5. ในกรณีที่ผู้กู้ลาออก หรือพ้นสภาพจากการเป็น พนักงานของธนาคาร หรือ ผู้กู้ถึงแก่กรรม ผู้กู้ยินยอมให้ธนาคารยกเลิกอัตราดอกเบี้ยเงินกู้พิเศษตามสัญญาฉบับนี้ และปรับเป็นอัตราดอกเบี้ย CPR ซึ่ง ธนาคารอาจเปลี่ยนแปลงได้ตามความเหมาะสม

ข้อ 6. ผู้กู้ตระหนักดีว่ากรณีที่ให้ข้อมูลอันเป็นเท็จ หรือนำเงินกู้ไปใช้ไม่ตรงตามวัตถุประสงค์ที่ขอกู้ ผู้กู้ทราบดีว่าธนาคารอาจพิจารณาโทษทางวินัย และ/หรือ อาจสงวนสิทธิ์การให้กู้เงินสวัสดิการแก่ผู้กู้อีกต่อไป และ/หรือ ให้ถือว่าหนี้เงินกู้นี้ถึงกำหนดชำระโดยพลัน

**ข้อ 7. หากมีพฤติการณ์อย่างหนึ่งอย่างใดดังต่อไปนี้เกิดขึ้น และธนาคารได้มีหนังสือแจ้งไปยังผู้กู้ให้แก้ไขการผิดสัญญา หรือผิดเงื่อนไขดังกล่าวภายในเวลาอันสมควรแล้ว แต่ผู้กู้ไม่ดำเนินการ หรือไม่สามารถดำเนินการแก้ไขภายในระยะเวลาที่กำหนดได้ ให้ถือว่าผู้กู้เป็นผู้ผิดนัดผิดสัญญา กล่าวคือ**

**7.1 เมื่อผู้กู้ผิดนัดไม่ชำระต้นเงิน ดอกเบี้ย หรือเงินจำนวนใดๆ ไม่ว่างวดหนึ่งงวดใด**

**7.2 เมื่อผู้กู้ไม่ปฏิบัติตามสัญญา หรือปฏิบัติผิดเงื่อนไขข้อหนึ่งข้อใดตามที่ระบุไว้ในสัญญาฉบับนี้**

**7.3 เมื่อปรากฎว่าหลักฐาน หนังสือ ข้อรับรอง หรือเอกสารที่ผู้กู้มอบให้แก่ธนาคารอันเกี่ยวกับการกู้เงินมีข้อความอันเป็นเท็จ หรือเป็นเอกสารปลอม หรือไม่มีผลบังคับตามกฎหมาย**

**7.4 เมื่อผู้กู้ตกเป็นผู้มีหนี้สินล้นพ้นตัว หรือถูกฟ้องคดีล้มละลาย หรือถูกพิทักษ์ทรัพย์ หรือถูกเจ้าพนักงานยึดหรืออายัดทรัพย์**

ในกรณีที่ผู้กู้ตกเป็นผู้ผิดนัดผิดสัญญาดังกล่าว ให้ถือว่าผู้กู้ผิดนัดชำระหนี้เงินกู้ตามสัญญาฉบับนี้ทั้งหมด และให้ถือว่าหนี้ทั้งหมดถึงกำหนดชำระ ธนาคารมีสิทธิบังคับชำระหนี้ได้โดยผู้กู้ยินยอมชำระหนี้ตามสัญญาฉบับนี้ทั้งหมดพร้อมดอกเบี้ยในอัตราผิดนัดบนฐานต้นเงินของค่างวดค้างชำระในแต่ละงวดไปจนถึงวันที่ศาลรับฟ้อง และอุปกรณ์แห่งหนี้ดังกล่าว ตลอดจนหนี้ หรือเงินอื่นใดที่ผู้กู้ต้องชำระให้แก่ธนาคารตามสัญญาฉบับนี้รวมทั้งยินยอมชดใช้ค่าเสียหายอื่นอันเนื่องมาจากการผิดนัด ผิดสัญญา ค่าใช้จ่ายในการเรียกร้อง ทวงถาม ดำเนินคดี ค่าทนายความ ค่าฤชาธรรมเนียม และค่าสินไหมทดแทนด้วย

ข้อ 8. หากผู้กู้ผิดนัดชำระหนี้ หรือผิดสัญญา หรือผิดเงื่อนไขอันเป็นสาระสำคัญข้อใดข้อหนึ่งในสัญญาฉบับนี้แล้ว ไม่เป็นการตัดสิทธิของธนาคารในอันที่จะเรียกร้องให้ผู้กู้ชำระหนี้ตามสัญญาฉบับนี้ทั้งหมด หรือแต่บางส่วน ก่อนกำหนดตามสัญญาฉบับนี้ก็ได้ และผู้กู้สัญญาว่าในกรณีที่ธนาคารเรียกร้องดังกล่าวมานั้น ผู้กู้จะชำระหนี้ให้แก่ธนาคารโดยมิอิดเอื้อน และจะไม่ยกประโยชน์แห่งเงื่อนเวลาขึ้นเป็นข้อต่อสู้ธนาคารแต่อย่างใด และผู้กู้ยินยอมให้ธนาคารหักเงินจากบัญชีเงินฝากทุกประเภทหรือเงินอื่นใดที่ผู้กู้มีอยู่กับธนาคาร ไม่ว่าเงินนั้นจะฝากอยู่หรือมีอยู่ ณ สำนักงานแห่งใดของธนาคาร เพื่อชำระหนี้ที่ค้างชำระจนครบถ้วน โดยธนาคารไม่ต้องบอกกล่าวล่วงหน้า ทั้งนี้ ธนาคารจะแจ้งให้ผู้กู้ทราบเป็นคราวๆ

ข้อ 9. ผู้กู้ตกลงยินยอมให้ธนาคารมีอำนาจหักเงินจากบัญชีเงินฝากทุกประเภท หรือเงินอื่นใดที่ผู้กู้มีอยู่กับธนาคาร ไม่ว่าเงินนั้นจะฝากอยู่หรือมีอยู่ ณ สำนักงานแห่งใดของธนาคาร เพื่อชำระหนี้ต้นเงิน และดอกเบี้ย ตลอดจนค่าอากรแสตมป์ ค่าใช้จ่ายต่าง ๆ ค่าเสียหาย หรือเงินจำนวนใด ๆ ที่ผู้กู้มีหน้าที่ต้องชำระให้แก่ธนาคารตามสัญญาฉบับนี้ หรือเอกสารนิติกรรมอื่นใดที่เกี่ยวเนื่องกับการทำสัญญาฉบับนี้ให้แก่ธนาคารโดยไม่จำต้องแจ้งให้ผู้กู้ทราบ รวมทั้งผู้กู้ยินยอมให้ธนาคารใช้สิทธิยึดหน่วง หรือยับยั้งมิให้ผู้กู้ถอนเงินดังกล่าวนั้นออกไปได้ จนกว่าผู้กู้จะได้ชำระหนี้แก่ธนาคารจนครบถ้วน

ข้อ 10. บรรดาค่าอากรแสตมป์ และค่าใช้จ่ายทุกประเภทที่เกิดขึ้น เนื่องจากการให้เงินกู้ตามสัญญาฉบับนี้ก็ดี (หากมี) ตลอดจนค่าใช้จ่ายในการเตือน เรียกร้อง ทวงถาม ค่าฤชาธรรมเนียม ค่าทนายความ ค่าป่วยการ ค่าใช้จ่ายในชั้นบังคับคดี และค่าใช้จ่ายทุกประเภทที่ธนาคารต้องเสียไปในการฟ้องร้องบังคับชำระหนี้ ผู้กู้จะเป็นผู้ชำระเองทั้งสิ้น และหากธนาคารได้ทดรองจ่ายแทนผู้กู้ไปก่อน ผู้กู้จะชำระคืนให้แก่ธนาคารจนครบถ้วนเสร็จสิ้น

ข้อ 11. หากผู้กู้มีทรัพย์สินใด ๆ ที่ผู้กู้ได้จำนอง จำนำ หรือให้ไว้เป็นประกันหนี้สินประเภทอื่น ๆ ของผู้กู้เอง หรือเป็นประกันการชำระหนี้ของบุคคลอื่นใดก็ตาม ไม่ว่าทรัพย์สินนั้นจะอยู่ ณ สำนักงานแห่งใดของธนาคาร ผู้กู้ยอมให้ธนาคารนำทรัพย์สินนั้นมาเป็นหลักประกันการชำระหนี้ที่ผู้กู้จะต้องชำระตามสัญญาฉบับนี้ได้ทั้งสิ้น และผู้กู้ยินยอมให้ธนาคารใช้สิทธิยึดหน่วง หรือยับยั้งมิให้ผู้กู้ไถ่ถอนจำนอง จำนำ ทรัพย์สินเหล่านั้นออกไป ถ้าธนาคารเห็นว่าการกระทำเช่นนั้นของผู้กู้จะนำมาซึ่งความเสียหายแก่ธนาคาร หรือจะทำให้ธนาคารไม่ได้รับชำระหนี้ตามสัญญาฉบับนี้ได้

ข้อ 12. หากข้อกำหนดหรือเงื่อนไขส่วนใดส่วนหนึ่งของสัญญาฉบับนี้ไม่มีผลใช้บังคับ หรือเป็นโมฆะ หรือไม่สมบูรณ์ หรือไม่ชอบด้วยกฎหมาย ให้ถือว่าข้อกำหนดหรือเงื่อนไขดังกล่าวนั้นไม่มีผลใช้บังคับ หรือเป็นโมฆะเฉพาะส่วน และให้ถือว่าข้อกำหนดและเงื่อนไขส่วนอื่น ๆ ยังคงมีความสมบูรณ์และยังคงมีผลใช้บังคับอยู่

ข้อ 13. ในกรณีที่ธนาคารจะจำหน่าย หรือโอนหนี้ หรือโอนสิทธิเรียกร้องในสัญญาฉบับนี้ หรือสิทธิในหลักประกันอื่นใดที่มีอยู่เกี่ยวพันกับหนี้ หรือสิทธิเรียกร้องดังกล่าวของธนาคารไม่ว่าทั้งหมด หรือแต่บางส่วนให้แก่บุคคล หรือนิติบุคคลก็ตาม ธนาคารจะแจ้งเป็นหนังสือไปยังผู้กู้ให้ทราบล่วงหน้าไม่น้อยกว่าหนึ่งงวดของการชำระเงินกู้ หรือดอกเบี้ย หรืองวดของการคิดดอกเบี้ย หรือได้รับความยินยอมจากผู้กู้ก่อน ยกเว้นในกรณีที่มีกฎหมายกำหนดไว้โดยเฉพาะว่าไม่ต้องทำการบอกกล่าว หรือแจ้งผู้กู้ หรือขอความยินยอมจากผู้กู้

ข้อ 14. บรรดาหนังสือติดต่อ บอกกล่าว ทวงถาม หรือหนังสืออื่นใดที่จะส่งให้แก่ผู้กู้โดยทางไปรษณีย์ลงทะเบียนตอบรับ ถ้าหากได้ส่งไปยังที่อยู่ที่ระบุไว้ข้างต้นของสัญญานี้แล้ว หรือตามที่อยู่ที่ผู้กู้ได้แจ้งเปลี่ยนแปลงเป็นหนังสือครั้งหลังสุด หรือตามที่อยู่ที่ปรากฏในทะเบียนราษฎร์ของทางราชการ ให้ถือว่าได้ส่งให้แก่ผู้กู้แล้วโดยชอบ ทั้งนี้ โดยไม่ต้องคำนึงถึงว่าจะมีผู้รับไว้หรือไม่ และแม้หากว่าส่งให้ไม่ได้เพราะผู้กู้ย้ายที่อยู่ หรือที่อยู่ที่กล่าวนี้เปลี่ยนแปลงไป หรือถูกรื้อถอนไป โดยผู้กู้ไม่ได้แจ้งการย้าย หรือการเปลี่ยนแปลง หรือการรื้อถอนนั้นเป็นหนังสือต่อธนาคาร หรือส่งให้ไม่ได้เพราะหาไม่พบสถานที่ที่ระบุไว้ข้างต้นก็ดี ให้ถือว่าผู้กู้ได้รับทราบข้อความตามหนังสือติดต่อ บอกกล่าว ทวงถามนั้นแล้วโดยชอบ

ข้อ 15. ผู้กู้ตกลงยินยอมให้ ธนาคารเก็บรวบรวม และ/หรือใช้ และ/หรือเปิดเผยข้อมูลส่วนบุคคล หรือข้อมูลอื่นใด ของผู้กู้ให้แก่หน่วยงานราชการ และ/หรือผู้ให้บริการภายนอกที่ธนาคารเป็นคู่สัญญา หรือมีความสัมพันธ์ด้วยทั้งในประเทศไทยและต่างประเทศ โดยมีวัตถุประสงค์เพื่อการบริหารจัดการธุรกิจของธนาคาร หรือการที่ธนาคารจ้างหรือมอบหมายให้บุคคลอื่นดำเนินการแทนไม่ว่างานเกี่ยวกับเทคโนโลยีสารสนเทศ งานประเมินราคาหลักประกัน งานต่อประกันภัยทรัพย์หลักประกัน งานติดต่อสื่อสาร งานติดตามทวงถามหนี้ หรืองานอื่นใดไม่ว่าทั้งหมดหรือบางส่วน ตามที่จำเป็นเพื่อการดำเนินงานตามสัญญาที่มีอยู่กับธนาคาร

ข้อ 16. ผู้กู้ยินยอมให้ธนาคารทำการเปิดเผย สอบถาม ตรวจสอบ บันทึกเปลี่ยนแปลง และแก้ไขเพิ่มเติมข้อมูลเครดิตต่อ บริษัทข้อมูลเครดิตแห่งชาติ จำกัด และบริษัทผู้ประกอบธุรกิจข้อมูลเครดิตอื่นใดที่อาจจัดตั้งขึ้นในอนาคตตามกฎหมาย เกี่ยวกับข้อมูลเครดิต และ/หรือ ข้อมูลอื่นใดของผู้กู้ ซึ่งมีอยู่กับบริษัทข้อมูลเครดิตดังกล่าวได้ตลอดระยะเวลาของสัญญานี้ ทั้งนี้ การดำเนินการเกี่ยวกับข้อมูลเครดิตดังกล่าวจะต้องเป็นไปตามวัตถุประสงค์ของการใช้ข้อมูลเพื่อประโยชน์ในการพิจารณาให้สินเชื่อ เครดิต ทบทวน สอบทานต่ออายุสินเชื่อ เครดิต ปรับปรุงโครงสร้างหนี้ ชำระหนี้ด้วยวิธีการใด ๆ รับประกันภัย และ/หรือ เพื่อวัตถุประสงค์อื่นใดตามที่กฎหมายกำหนด ในกรณีนี้ ผู้กู้ยินยอมให้บริษัท ข้อมูลเครดิตแห่งชาติ จำกัด และบริษัทผู้ประกอบธุรกิจข้อมูลเครดิตอื่นใดที่อาจจัดตั้งขึ้นในอนาคตตามกฎหมาย เปิดเผยข้อมูลเครดิตและข้อมูลอื่นใดของผู้กู้ให้แก่ธนาคารได้เพื่อวัตถุประสงค์ดังกล่าวข้างต้น

ข้อ 17. ผู้กู้ตกลงให้ถือว่า ใบสมัครสินเชื่ออเนกประสงค์ ประเภทไม่มีหลักประกัน สำหรับพนักงาน ttb ที่เข้าทำงานกับ ttb ก่อนวันที่ 1 ตุลาคม 2555 เป็นส่วนหนึ่งของสัญญากู้เงินฉบับนี้ และผู้กู้ตกลงยินยอมปฏิบัติตามประกาศ หรือระเบียบเกี่ยวกับสวัสดิการเงินกู้ รวมทั้งวิธีปฏิบัติที่ธนาคารกำหนดเกี่ยวกับการกู้เงินในแต่ละประเภทสินเชื่อสวัสดิการที่ผู้กู้ได้รับจากธนาคาร

ผู้กู้ได้อ่านและเข้าใจข้อความแห่งสัญญาฉบับนี้โดยตลอดแล้ว จึงได้ลงลายมือชื่อไว้ต่อหน้าพยาน ณ วัน เดือน ปี ที่ระบุข้างต้น **และธนาคารได้ส่งมอบสำเนาสัญญากู้เงินให้แก่ผู้กู้ไว้เป็นหลักฐานแล้ว**

ลงชื่อ.................................................ผู้กู้

( [Salutation] [Thai\_Name] [Thai\_Surname] )

ลงชื่อ.................................................พยาน

(........................................................)